Kim Chen In Janubiy Koreya prezidentiga ikkita it sovg‘a qildi

Shimoliy Koreya rahbari Kim Chen In Janubiy Koreya prezidenti Mun Chje Inga noyob pxunsan zotli ikkita itni yubordi, deb yozadi TJournal.

Bu ularning Pxenyanda sentabr oyi o‘rtalarida bo‘lib o‘tgan uchrashuvidan keyin yuz berdi, ammo itlar ikki mamlakat o‘rtasidagi qurolsizlantirilgan hududda puxtalik bilan tekshirilganidan keyin, Janubiy Koreyaga 27-sentabr kuni o‘tkazildi.
Pxunsan — KXDRda yaratilgan va undan tashqarida deyarli tarqalmagan zot. Bunday zotdagi itlar sodiqligi va yirik hayvonlar, hatto, yo‘lbarslarni ov qila olishi bilan mashhur.
OAVlar Kim Chen Inning sovg‘asini qachonlar urush qilib kelgan ikki mamlakat o‘rtasidagi aloqalar yaxshilanayotganining yana bir belgisi deb baholamoqda. Xuddi shunday sovg‘a — ikkita pxunsanni 2000-yilda birinchi Koreyalararo sammitdan keyin Janubiy Koreyaning o‘sha vaqtdagi prezidentiga Shimoliy Koreyaning hozirgi rahbarining otasi — Kim Chen Ir hadya qilgan edi.